LV Eiropas Savienības Oficiālais Vēstnesis C 350/24

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 350/12)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

MELOA DE SANTA MARIA — AÇORES

EK Nr.: PT-PGI-0005-01124 – 1.7.2013.

AĢIN ( X ) ACVN ( )

1. Nosaukums

Meloa de Santa Maria — Açores

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

Par Meloa de Santa Maria — Açores (Azoru arhipelāga salas Santamarijas melone) sauc Cucumis melo L. ģints augļus, kuri pieder pie meloņu kantalupju grupas un šķirņu grupas ar tīklveida mizu.

Augļiem raksturīga apaļa vai ovāla forma un izteikts tīklojums uz mizas, kas negataviem augļiem ir zaļgana, bet, tiem ienākoties, kļūst iezaļgani dzeltena; gataviem augļiem mīkstums kļūst oranžs un iegūst mīkstu konsistenci, tas ir aromātisks, salds un sulīgs.

Produkta fizikāli ķīmiskās īpašības un uzturvērtība norādīta turpmākajās tabulās.

Parametrs Vidējā vērtība Minimālā vērtība Maksimālā vērtība Mitrums (g/%) 88,11–89,03 86,63 91,10 pH 6,26–6,37 5,37 6,66 Kopproteīns (g/%) 0,67–0,83 0,5 1,1 Reducējošie cukuri (g/%) 3,67–3,78 3 6 Reducējošie cukuri (g/%) 8,33–9,56 6 11 Askorbīnskābe (mg/100g) 0,17–0,23 0,1 0,4





Parametrs Vidējā vērtība Mērvienība Minimālā vērtība Maksimālā vērtība Nātrijs 41 Na mg/% 25,9 57,1 Kālijs 426,5 K mg/% 323,6 516,6 Kalcijs 67,3 Ca mg/% 46,0 109,2 Magnijs 90,6 Mg mg/% 71,9 123,3 Šķīstoša dzelzs < 0,1 Fe mg/% — < 0,1 Dzelzs (kopā) < 0,1 Fe mg/% — < 0,1 C vitamīns 104,8 C vit. mg/% 64,21 165,8

Melone Meloa de Santa Maria — Açores paredzēta patēriņam svaigā veidā, un to pārdod nesadalītu. Melones tiek šķirotas pēc diametra un svara; derīgi ir tikai augļi diametrā virs 10 cm un svarā no 600 līdz 1 400 g (svars no 600 līdz 799 g – II izmērs, svars no 800 līdz 1 400 g – I izmērs).

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Meloa de Santa Maria — Açores ražošana, ražas novākšana un atlase tiek veikta noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Melones Meloa de Santa Maria — Açores tiek iepakotas katra atsevišķi vai vairākas kopā, izkārtojot tās vienā kārtā. Katra iepakojuma saturam jābūt vienveidīgam un jāsastāv tikai no vienas izcelsmes (saimniecības) augļiem, kuriem ir vienāda šķirne, izmērs un gatavības pakāpe. Satura redzamajai daļai jāraksturo viss saturs.

3.7. Īpaši noteikumi marķēšanai

Uz katra Meloa de Santa Maria — Açores iepakojuma jābūt likumā noteiktajai obligātajai informācijai, kā arī šādiem elementiem:

norāde Meloa de Santa Maria — Açores Indicação Geográfica Protegida (IGP);

produkta logotips;

Kopienas logotips;

sertifikācijas zīme (šī zīme ļauj identificēt pārbaudes struktūru un izsekot produktu obligātajā numerācijas sistēmā).

Neatkarīgi no tirdzniecībai paredzētā noformējuma visiem augļiem jābūt individuāli marķētiem ar produkta logotipu un sertifikācijas zīmi.

Produkta logotips:

Produkta logotips, papildus iepriekš attēlotajai standarta versijai – krāsains uz balta fona – drīkst tikt reproducēts arī šādos variantos: krāsains uz melna fona, pelēkos toņos uz balta fona un melnbalts, pozitīvā vai negatīvā versijā.

4. Precīza ģeogrāfiskā apgabala definīcija

Noteiktais ģeogrāfiskais apgabals aptver Azoru arhipelāga salas Santamarijas visas fregesijas.

5. Saikne ar ģeogrāfisko apgabalu

5.1. Ģeogrāfiskā apgabala specifika

Santamarija, salīdzinot ar citām salām Azoru arhipelāgā, ir vienīgā, kurā atrodamas nogulumiežu (kaļķakmens) formācijas papildus vulkāniskas izcelsmes iežu formācijām, kas ir tipiskas pārējām salām. Tādējādi šīs salas specifikas pamatā ir tās augsnes tips: ar kāliju, kalciju un magniju, kā arī visiem pārējiem mikroelementiem piesātināta mālsmilts, kurai ir augsts organisko vielu īpatsvars un neitrāls pH.

Tā kā Santamarija atrodas arhipelāga dienvidaustrumos un ir ar zemu reljefu, mitruma līmenis tajā ir zemāks nekā citās Azoru Autonomā reģiona salās. Salas klimats uzskatāms par sausu un mērenu, kam raksturīgas nelielas svārstības starp vidējo ziemas temperatūru (14 °C) un vidējo vasaras temperatūru (22 °C), turklāt gada vidējā temperatūra svārstās no 10 °C līdz 20 °C. Gaisa relatīvā mitruma ziņā tas ir mitrs klimats (gada vidējais relatīvais mitrums pulksten 9.00 sasniedz 75 % līdz 90 %). Vērtējot pēc nokrišņiem, salas klimats klasificējams kā mēreni lietains līdz lietains (gada vidējais nokrišņu daudzums ir no 500 līdz 2 000 mm) atkarībā no apgabala. Kopumā Santamarijā ir ļoti labvēlīgi klimatiskie apstākļi, kurus nosaka salas atrašanās vieta, lielums, morfoloģija un reljefa īpatnību kopums, ar ko tā atšķiras no citām Azoru arhipelāga salām.

Santamarijas klimata īpatnības apvienojumā ar augšņu daudzveidību un reljefu piešķir salas lauksaimniecības produktiem ļoti specifiskas īpašības, ar kurām Meloa de Santa Maria — Açores atšķiras no citām melonēm. Vēl viens svarīgs faktors ir salas lauksaimnieku lietpratība attiecībā uz šā kultūrauga ražošanas un audzēšanas metodēm – piemēram, lopbarības pākšaugu veģetatīvo daļu atlieku iestrādāšana augsnē, lieko dzinumu izgriešana, ideālās gatavības pakāpes noteikšana, atbilstoša laistīšana un augļu rūpīga atlase. Tādējādi ar šīm metodēm tiek iegūts produkts, kas pēc garšas, konsistences un smaržas atšķiras no citām melonēm un ko ir iecienījuši patērētāji citās Azoru arhipelāga salās, kā arī Portugāles kontinentālajā daļā.

Šīs melones ir plaši pazīstamas ar savu īpatnējo garšu jau kopš to audzēšanas pirmsākumiem salā, kā to apliecina Gaspar Frutuoso (Gašpars Frutuozu) 1570. gadā: “(…) te ir arī daudz meloņu, un tās ir vislabākās šajā salu grupā, un ikviena no tām, pat vissliktākā, ir ar ļoti labu garšu (…)” Arī jaunākajos laikos sala ir pazīstama ar augļu ražošanu, un “melone ir slavenākā” no visiem Santamarijā ražotajiem lauksaimniecības produktiem (Guido de Monterey (Gidu di Monterejs), 1981. g., 47. lpp.).

5.2. Produkta specifika

Melone Meloa de Santa Maria — Açores ar savām fizikāli ķīmiskajām un organoleptiskajām īpašībām atšķiras no citiem tās pašas kategorijas augļiem, kas ražoti citos apgabalos. Nogatavojusies melone organoleptiskā ziņā izceļas ar oranžu mīkstumu un mīkstu konsistenci, saldu garšu un sulīgumu, un tas ir īpaši raksturīgi Santamarijā audzētajām šķirnēm. Smarža, kas izdalās, veidojoties gaistošajām skābēm, uzreiz liecina par augļa klātbūtni.

No 3.2. punktā norādītajām uzturvērtības īpašībām īpaši izceļams melones augstais C vitamīna īpatsvars salīdzinājumā ar parasto meloņu C vitamīna vidējo saturu, turklāt tā ir arī bagātīgs minerālvielu, it īpaši kālija, magnija un kalcija, avots. Enerģētisko vērtību ziņā melonei Meloa de Santa Maria — Açores ir augstāka vidējā vērtība nekā parastai melonei. Tai ir arī augstāks olbaltumvielu, tauku un ogļhidrātu saturs. Šķiedrvielu vidējais saturs tai ir zemāks nekā parastai melonei.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Santamarijā šo meloni kā kultūraugu ieviesa kolonizatori aptuveni 16. gadsimtā, un kopš tiem laikiem tā salā audzēta kā dārza kultūraugs. Vēstīdams par reģiona produkciju tajā laikmetā, kad salā dominēja vīna un saldo kartupeļu ražošana, Adriano Ferreira (Adrianu Fereira) (1996. g., 88. lpp.) sniedz vēsturisku aprakstu par šo zemi un tās iedzīvotājiem, kurā apgalvo, ka “Santamarijas melones bija slavenas un lieliskas, tāpēc, protams, tika eksportētas uz citām salām. Un, starp citu, šeit jāpiebilst, ka mūsu augļi vienmēr bijuši labi, kaut arī nekad tos neesam ražojuši lielos apjomos.”

Jaunākos laikos, divdesmitā gadsimta septiņdesmitajos gados, emigranti no Amerikas ieviesa šīs melones hibrīdu šķirnes. Vietējie lauksaimnieki drīz vien aptvēra, ka jaunās šķirnes aug ļoti labi un dod kvalitatīvu ražu, turklāt tām ir augstāks tirdzniecības potenciāls, tādēļ pakāpeniski paplašināja to ražošanu. Turpmākie divdesmit gadi pagāja izmēģinājumos, lai noteiktu, kura meloņu šķirne vislabāk pielāgojas Santamarijas augsnes un klimata apstākļiem un atbilst salas iedzīvotāju prasībām. Visizturīgākās meloņu šķirnes bija ar tīklveida mizu, kuras pieder pie kantalupju grupas.

Melones Meloa de Santa Maria — Açores raksturīgās īpašības – raupjā miza, oranžais un sulīgais mīkstums, saldā garša un smarža – rodas augsnes un klimatisko apstākļu mijiedarbībā ar vietējām ražošanas metodēm. Gaistošo skābju veidošanās, kas saistīta ar augļa nogatavošanos un rada smaržu, ko tas izdala, kā arī Santamarijas augsnes specifiskās īpašības (tā bagāta ar minerālvielām, it īpaši kāliju, magniju, kalciju un citiem mikroelementiem) piešķir auglim tā fizikāli ķīmiskās īpašības un uzturvērtību, kas aprakstīta 3.2. un 5.2. punktā.

Šiem faktoriem pievienojas lauksaimnieku zināšanas par šo augli un lietpratīgā ražošanas metode – augsnē tiek iestrādātas lopbarības pākšaugu (tā dēvēto Outonos: lauka pupas / dzeltenā lupīna) veģetatīvo daļu atliekas, kas dabiskā un ļoti mērķtiecīgā veidā uzlabo meloņu ražīgumu. Lai veicinātu meloņu Meloa de Santa Maria — Açores veģetatīvo attīstību, ir svarīgi izgriezt šiem kultūraugiem liekos dzinumus; citām melonēm tas parasti netiek darīts. Meloa de Santa Maria — Açores kultūraugi ir ļoti jutīgi pret sakņu puvi, tādēļ ūdens padeves samazināšana ražas novākšanas laikā ir prakse, kas uzlabo augļu kvalitāti. Ražošanas metodes, gatavības pakāpes noteikšana, kalibrēšana un augļu manuāla atlase ražas novākšanas laikā ļauj iegūt meloni, kas ar savām fizikāli ķīmiskajām īpašībām izteikti atšķiras no citām melonēm, kuras aug citos Eiropas reģionos.

Tradīcijām apvītā melone Meloa de Santa Maria — Açores ir ļoti iecienīta tirgū, un patērētāji to izvēlas labprāt, pamanot tās atšķirību no citviet audzētām melonēm gan izskata, gan krāsas ziņā. Agrāk tās tirdzniecība aprobežojās tikai ar vietējo tirgu. Tomēr šā izcili kvalitatīvā produkta slava palielināja pieprasījumu no kaimiņu salas Sanmigelas vairumtirgotāju puses, un tas savukārt stimulēja tiekties pēc uzlabojumiem ražotā produkta kvantitātē un kvalitātē. Tagad tas ir specifisks produkts, kas pazīstams ar savām atšķirīgajām īpašībām, kuras savukārt ir cieši saistītas ar tā ražošanas ģeogrāfisko apgabalu – Azoru arhipelāga salu Santamariju.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

http://www.dgadr.mamaot.pt/images/docs/val/dop_igp_etg/Valor/doc/CE_MeloaStaMaria.pdf

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skatīt 2. zemsvītras piezīmi.